ข้อบังคับคณะกรรมการการนิคมอุตสาหกรรมแห่งประเทศไทยข้อบังคับคณะกรรมการการนิคมอุตสาหกรรมแห่งประเทศไทยว่าด้วยการขอจัดตั้งหรือขยายโครงการนิคมอุตสาหกรรมร่วมดำเนินงานพ.ศ. ๒๕๕๕[๑] โดยที่เป็นการสมควรกำหนดหลักเกณฑ์ วิธีการและเงื่อนไขการพิจารณาการขอจัดตั้งหรือขยายโครงการนิคมอุตสาหกรรมร่วมดำเนินงานอาศัยอำนาจตามความในมาตรา ๒๓ (๑)แห่งพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคลซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๓๔ มาตรา ๔๑ มาตรา ๔๒ และมาตรา ๔๓ของรัฐธรรมนูญแห่งราชอาณาจักรไทยบัญญัติให้กระทำได้โดยอาศัยอำนาจตามบทบัญญัติแห่งกฎหมายคณะกรรมการการนิคมอุตสาหกรรมแห่งประเทศไทยจึงออกข้อบังคับไว้ ดังต่อไปนี้ข้อ ๑ ข้อบังคับนี้เรียกว่า ข้อบังคับคณะกรรมการการนิคมอุตสาหกรรมแห่งประเทศไทย ว่าด้วยการขอจัดตั้งหรือขยายโครงการนิคมอุตสาหกรรมร่วมดำเนินงานพ.ศ. ๒๕๕๕ข้อ ๒ ข้อบังคับนี้ให้ใช้บังคับตั้งแต่วันที่๑๔ ธันวาคม ๒๕๕๕ เป็นต้นไปข้อ ๓ ในข้อบังคับนี้ผู้ขอร่วมดำเนินงาน หมายความว่าผู้ซึ่งมีความประสงค์จะเข้าร่วมดำเนินงานกับ กนอ.ในการจัดตั้งหรือขยายนิคมอุตสาหกรรมโครงการจัดตั้งนิคมอุตสาหกรรม หมายความว่าโครงการจัดตั้งหรือขยายนิคมอุตสาหกรรมที่ผู้ร่วมดำเนินงานเสนอผู้ร่วมดำเนินงาน หมายความว่าผู้ขอร่วมดำเนินงานที่ได้รับอนุมัติและทำสัญญาร่วมดำเนินงานโครงการจัดตั้งหรือขยายนิคมอุตสาหกรรมกับกนอ.ข้อ ๔ ผู้ขอร่วมดำเนินงานโครงการจัดตั้งนิคมอุตสาหกรรมกับกนอ. ต้องมีคุณสมบัติ ดังต่อไปนี้(๑) เป็นนิติบุคคลไทย(๒)เป็นผู้มีหลักฐานแสดงกรรมสิทธิ์หรือสิทธิครอบครองในที่ดินที่จะดำเนินการโครงการจัดตั้งนิคมอุตสาหกรรมหรือหลักฐานแสดงการจะได้มาซึ่งกรรมสิทธิ์หรือสิทธิครอบครองในที่ดินที่เจ้าของที่ดินยินยอมให้ดำเนินการเป็นนิคมอุตสาหกรรมได้ข้อ ๕ พื้นที่โครงการจัดตั้งนิคมอุตสาหกรรมต้องตั้งอยู่ในบริเวณพื้นที่ที่เหมาะสมและมีศักยภาพที่จะดำเนินการให้เป็นนิคมอุตสาหกรรมตามกฎหมายว่าด้วยการนิคมอุตสาหกรรมแห่งประเทศไทยและพื้นที่ดังกล่าวต้องสอดคล้องกับการใช้ประโยชน์ในที่ดินตามกฎหมายว่าด้วยการผังเมืองตลอดจนกฎหมายอื่นที่เกี่ยวข้องกำหนดกรณีตามวรรคหนึ่งหากตรวจสอบพบว่าพื้นที่โครงการจัดตั้งนิคมอุตสาหกรรมตั้งอยู่ในท้องที่ซึ่งได้มีการวางและจัดทำผังเมืองตามกฎหมายว่าด้วยการผังเมืองแล้วและได้จำแนกการใช้ประโยชน์ที่ดินโดยกำหนดให้เป็นเขตสีที่ไม่อาจจัดตั้งเป็นนิคมอุตสาหกรรมตามกฎหมายว่าด้วยการนิคมอุตสาหกรรมแห่งประเทศไทยได้หรือกรณีเมื่อการบังคับใช้การวางและจัดทำผังเมืองตามกฎหมายว่าด้วยการผังเมืองในท้องที่นั้นสิ้นสุดลงและได้มีการพิจารณาจัดทำร่างผังเมืองขึ้นใหม่ซึ่งผ่านขั้นตอนความเห็นชอบจากคณะรัฐมนตรีแล้วโดยยังคงหลักการจำแนกการใช้ประโยชน์ที่ดินในท้องที่ดังกล่าวให้เป็นเขตสีที่ไม่อาจจัดตั้งเป็นนิคมอุตสาหกรรมได้เช่นเดียวกันกนอ.ต้องไม่รับพิจารณาเพื่อดำเนินการขออนุมัติโครงการจัดตั้งนิคมอุตสาหกรรมนั้นและให้จำหน่ายเรื่องออกจากสารบบหากพื้นที่โครงการจัดตั้งนิคมอุตสาหกรรมตั้งอยู่ในท้องที่ที่ไม่เคยมีการวางและจัดทำผังเมืองมาก่อนหรืออยู่ระหว่างการจัดทำร่างผังเมืองซึ่งยังไม่มีผลบังคับใช้ ให้ กนอ.รับพิจารณาคำขอโครงการจัดตั้งนิคมอุตสาหกรรมนั้นได้ตามความเหมาะสมข้อ ๖ ประเภทของการประกอบกิจการในพื้นที่โครงการจัดตั้งนิคมอุตสาหกรรมต้องเป็นไปตามหลักเกณฑ์และเงื่อนไขตามกฎหมายว่าด้วยการนิคมอุตสาหกรรมแห่งประเทศไทยโดยสอดคล้องกับการใช้ประโยชน์ในที่ดินตามกฎหมายว่าด้วยผังเมืองรายงานการวิเคราะห์ผลกระทบสิ่งแวดล้อมของโครงการนิคมอุตสาหกรรมที่ได้รับความเห็นชอบแล้วตลอดจนกฎหมายอื่นที่เกี่ยวข้องด้วยข้อ ๗ ให้ผู้ขอร่วมดำเนินงานยื่นคำขออนุมัติโครงการจัดตั้งนิคมอุตสาหกรรมตามแบบที่กนอ. กำหนดพร้อมสำเนาเอกสารของข้อมูลโครงการจัดตั้งนิคมอุตสาหกรรมตามหลักเกณฑ์ที่กำหนดไว้ในกฎกระทรวงกำหนดหลักเกณฑ์วิธีการ และเงื่อนไขในการจัดตั้งนิคมอุตสาหกรรมซึ่งออกตามความในพระราชบัญญัติการนิคมอุตสาหกรรมแห่งประเทศไทยพ.ศ. ๒๕๒๒ อย่างละสองชุด ทั้งนี้กนอ. อาจกำหนดให้ผู้ขอร่วมดำเนินงานเสนอข้อมูลเพิ่มเติมได้ตามความจำเป็นเพื่อประกอบการพิจารณาก็ได้ข้อ ๘ ให้ กนอ.พิจารณาคำขออนุมัติโครงการจัดตั้งนิคมอุตสาหกรรมตามข้อ ๗ โดยเร็วภายในเวลา ๑๕วันทำการนับแต่วันที่ได้รับคำขอนั้นกรณีคำขออนุมัติโครงการจัดตั้งนิคมอุตสาหกรรมตลอดจนเอกสารหลักฐานไม่ถูกต้องครบถ้วนตามที่ กนอ. กำหนด ให้ กนอ.มีหนังสือแจ้งให้ผู้ขอร่วมดำเนินงานแก้ไขปรับปรุงหรือจัดส่งเอกสารเพิ่มเติมให้ถูกต้องครบถ้วนภายในระยะเวลาที่กำหนดหากผู้ขอร่วมดำเนินงานไม่ปฏิบัติภายในระยะเวลาดังกล่าวให้ถือว่าผู้ขอร่วมดำเนินงานละทิ้งคำขอนั้นและให้ กนอ. จำหน่ายเรื่องออกจากสารบบกรณีที่ กนอ.พิจารณาแล้วเห็นว่าคำขออนุมัติโครงการจัดตั้งนิคมอุตสาหกรรมมีความถูกต้องสมบูรณ์ตลอดจนได้รับเอกสารข้อมูลโครงการจัดตั้งนิคมอุตสาหกรรมครบถ้วนแล้ว ให้ กนอ.ดำเนินการ ดังต่อไปนี้(๑) มีหนังสือแจ้งผลการพิจารณาให้ผู้ขอร่วมดำเนินงานทราบโดยหนังสือดังกล่าวอาจกำหนดให้ผู้ขอร่วมดำเนินงานต้องมาชี้แจงรายละเอียดของโครงการจัดตั้งนิคมอุตสาหกรรมเพิ่มเติมตามความจำเป็นและเข้าตรวจสอบพื้นที่โครงการจัดตั้งนิคมอุตสาหกรรมภายในกำหนด๑๕ วันทำการนับแต่วันที่ กนอ. ได้พิจารณาคำขอตามวรรคหนึ่งเสร็จสิ้นแล้ว(๒) เสนอรายละเอียดและเอกสารข้อมูลโครงการจัดตั้งนิคมอุตสาหกรรมรวมทั้งผลการตรวจสอบพื้นที่โครงการจัดตั้งนิคมอุตสาหกรรมต่อคณะกรรมการ กนอ.เพื่อพิจารณาอนุมัติภายใน ๖๐ วันทำการนับแต่วันที่ได้ดำเนินการตาม (๑) จนแล้วเสร็จข้อ ๙ กรณีคณะกรรมการกนอ. พิจารณาอนุมัติโครงการจัดตั้งนิคมอุตสาหกรรมตามที่ผู้ขอร่วมดำเนินงานเสนอแล้วให้ กนอ. แจ้งผลการพิจารณาดังกล่าวให้ผู้ขอร่วมดำเนินงานทราบ พร้อมทั้งให้ผู้ขอร่วมดำเนินงานมาทำสัญญาร่วมดำเนินงานโครงการจัดตั้งนิคมอุตสาหกรรมกับกนอ. ต่อไป ภายใน ๑๒๐ วันนับแต่วันที่ได้รับหนังสือแจ้งจาก กนอ.กรณีผู้ขอร่วมดำเนินงานมีเหตุผลความจำเป็นไม่อาจมาทำสัญญาภายในเวลาที่กำหนดตามวรรคหนึ่งได้โดยมีหนังสือขอขยายเวลาก่อนสิ้นสุดระยะเวลาดังกล่าวไม่น้อยกว่า๑๕ วัน พร้อมทั้งแสดงเหตุผลความจำเป็นต่อ กนอ. ให้ กนอ.พิจารณาขยายระยะเวลาการทำสัญญาร่วมดำเนินงานโครงการจัดตั้งนิคมอุตสาหกรรมดังกล่าวได้อีกตามความเหมาะสมแต่ต้องไม่เกิน๖๐ วันนับแต่วันที่ครบกำหนดระยะเวลาตามวรรคหนึ่งกรณีผู้ขอร่วมดำเนินงานไม่มาทำสัญญาร่วมดำเนินงานโครงการจัดตั้งนิคมอุตสาหกรรมกับกนอ. ภายในกำหนดเวลาตามวรรคหนึ่งและไม่มีหนังสือขอขยายเวลาต่อ กนอ.ให้ถือว่าผู้ขอร่วมดำเนินงานไม่ประสงค์จะร่วมดำเนินงานกับ กนอ. และให้ กนอ.แจ้งเป็นหนังสือยกเลิกโครงการจัดตั้งนิคมอุตสาหกรรมนั้นต่อไปข้อ ๑๐ ผู้ร่วมดำเนินงานต้องปฏิบัติตามหลักเกณฑ์และเงื่อนไขเกี่ยวกับการร่วมดำเนินงานกับบุคคลอื่นในการจัดตั้งนิคมอุตสาหกรรมตามที่คณะกรรมการกำหนดตลอดจนกฎหมายอื่นที่เกี่ยวข้องด้วยข้อ ๑๑ กรณีผู้ร่วมดำเนินงานจะนำพื้นที่โครงการจัดตั้งนิคมอุตสาหกรรมไปขอรับสิทธิประโยชน์หรือขอรับอนุมัติตามกฎหมายอื่นเช่น กฎหมายว่าด้วยการส่งเสริมการลงทุน กฎหมายว่าด้วยศุลกากร เป็นต้นผู้ขอร่วมดำเนินงานต้องแจ้งเป็นหนังสือให้ กนอ. ทราบและต้องได้รับความเห็นชอบจากกนอ. เป็นหนังสือก่อนจึงจะดำเนินการได้ ทั้งนี้หากผู้ร่วมดำเนินงานได้ดำเนินการโดยยังไม่ได้รับความเห็นชอบจาก กนอ. และ กนอ.ได้รับความเสียหายจากกรณีดังกล่าว กนอ.มีสิทธิบอกเลิกโครงการหรือสัญญาร่วมดำเนินงานได้ แล้วแต่กรณีและมีสิทธิเรียกร้องค่าเสียหายจากกรณีนี้รวมถึงมีสิทธิที่จะดำเนินการยุบนิคมอุตสาหกรรมที่ได้ประกาศจัดตั้งไว้แล้วด้วยข้อ ๑๒ กรณีที่ผู้ขอร่วมดำเนินงานซึ่งได้ยื่นคำขออนุมัติโครงการจัดตั้งนิคมอุตสาหกรรมไว้ก่อนวันที่ข้อบังคับนี้ใช้บังคับและอยู่ระหว่างการพิจารณาของ กนอ. ให้ กนอ. เสนอคณะกรรมการ กนอ. เพื่อพิจารณาต่อไปข้อ ๑๓ ให้ผู้ว่าการรักษาการตามข้อบังคับนี้และให้มีอำนาจออกระเบียบหรือประกาศเพื่อปฏิบัติการตามข้อบังคับนี้ทั้งนี้ ตั้งแต่บัดนี้เป็นต้นไปประกาศณ วันที่ ๑๔ ธันวาคม พ.ศ. ๒๕๕๕วิฑูรย์สิมะโชคดีประธานกรรมการการนิคมอุตสาหกรรมแห่งประเทศไทยอุษมล/ผู้จัดทำ๗ มกราคม ๒๕๕๖เอกฤทธิ์/ผู้ตรวจ๗ มกราคม ๒๕๕๖[๑] ราชกิจจานุเบกษาเล่ม ๑๒๙/ตอนพิเศษ ๑๙๔ ง/หน้า ๗๙/๒๕ ธันวาคม ๒๕๕๕